Document ID: 32012R1232

REGULAMENTUL (UE) NR. 1232/2012 AL CONSILIULUI
din 17 decembrie 2012
de modificare a Regulamentului (UE) nr. 1344/2011 de suspendare a taxelor vamale autonome prevăzute în Tariful vamal comun pentru anumite produse agricole, pescărești și industriale
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 31,
având în vedere propunerea Comisiei Europene,
întrucât:
(1)
Este în interesul Uniunii să suspende total taxele vamale autonome prevăzute de Tariful vamal comun pentru anumite produse noi care nu figurează în prezent în anexa la Regulamentul (UE) nr. 1344/2011 al Consiliului (1).
(2)
Nu mai este în interesul Uniunii să mențină suspendarea taxelor vamale autonome prevăzute de Tariful vamal comun pentru 39 dintre produsele care sunt incluse în prezent în anexa la Regulamentul (UE) nr. 1344/2011. Prin urmare, aceste produse trebuie eliminate.
(3)
Este necesară modificarea descrierii produselor în cazul a 56 de suspendări care figurează în anexa la Regulamentul (UE) nr. 1344/2011, pentru a se ține cont de evoluția tehnică a produselor și de tendințele economice ale pieței, precum și de adaptările lingvistice. În plus, ar trebui modificate codurile TARIC pentru patru produse. În plus, este considerată necesară o dublă clasificare în cazul a trei produse, în timp ce pentru două produse nu mai este necesară clasificarea multiplă.
(4)
Suspendările pentru care sunt necesare modificări tehnice ar trebui eliminate din lista suspendărilor care figurează în anexa la Regulamentul (UE) nr. 1344/2011 și reintroduse în aceeași listă, dar cu noi descrieri ale produselor sau noi coduri NC sau TARIC.
(5)
O serie de produse au fost examinate de Comisie în conformitate cu articolul 2 alineatele (2) și (3) din Regulamentul (UE) nr. 1344/2011. Este în interesul Uniunii să prevadă o nouă reexaminare obligatorie a acestor produse. Suspendările revizuite ar trebui așadar eliminate din lista suspendărilor care figurează în anexa la Regulamentul (UE) nr. 1344/2011 și reintroduse în aceeași listă, dar cu noi termene pentru o reexaminare obligatorie.
(6)
Având în vedere caracterul lor temporar, suspendările enumerate în anexa I la prezentul regulament ar trebui reexaminate sistematic, după cinci ani de la aplicarea sau reînnoirea lor. Pe lângă aceasta, încetarea anumitor suspendări trebuie garantată în orice moment, ca urmare a unei propuneri a Comisiei bazată pe o reexaminare realizată la inițiativa Comisiei sau la cererea unuia sau a mai multor state membre, dacă menținerea suspendărilor nu mai este în interesul Uniunii sau dacă acest lucru este justificat de evoluțiile tehnice ale produselor, de modificarea circumstanțelor sau de tendințele economice de pe piață.
(7)
Având în vedere că este necesar ca suspendările prevăzute de prezentul regulament să se aplice de la 1 ianuarie 2013, prezentul regulament ar trebui să se aplice de la aceeași dată și să intre în vigoare imediat după publicarea în Jurnalul Oficial al Uniunii Europene,
ADOPTĂ PREZENTUL REGULAMENT:
Articolul 1
Anexa la Regulamentul (UE) nr. 1344/2011 se modifică după cum urmează:
1.
se introduc produsele care figurează în anexa I la prezentul regulament;
2.
se elimină produsele cu codurile NC și TARIC indicate în anexa II la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2012.

Labels: 3
15
1
6